Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer II.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľskej nálade občanov, ku ktorým sa dospelo na základe aprílového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, sebareflexia finančných pomerov domácností a investičné zámery obyvateľstva.

Na základe agregovaných koeficientov možno konštatovať, že v porovnaní so stavom tak pred mesiacom, ako aj pred štvrťrokom došlo v troch sledovaných okruhoch k minimálnym zmenám, nepresahujúcim 1,1 bodu. Porovnanie s rovnakým obdobím minulého roka poukazuje v dvoch oblastiach (hospodárenie rodín a investičné zámery domácností) na minimálne rozdiely, avšak komparácia pre makroekonomické hodnotenia vyznieva nepriaznivo najmä v dôsledku zvýšenia obáv zo zvyšovania cien a zhoršovania ekonomického vývoja SR.
 
Súhrnný indikátor spotrebiteľskej dôvery v porovnaní s marcom 2006 klesol o 1,0 bod na úroveň –14,3. Tento údaj je nadpriemerný, približne rovnaký ako pred štvrťrokom a trochu  pesimistickejší ako v apríli 2005.

V rebríčku krajín usporiadaných podľa klesajúceho indexu spotrebiteľskej dôvery Slovensko v apríli 2006 obsadilo z 23 štátov, ktoré poskytli informácie, 18. miesto. Medzinárodné porovnanie naznačuje, že hodnota spomínaného súhrnného koeficientu zistená na Slovensku  (po sezónnom očistení a zaokrúhlení -16) bola v apríli 2006 mierne nepriaznivejšia ako priemer za celú Európsku úniu (–8).